**Izvori financiranja u državnom proračunu**

Izvori financiranja u državnom proračunu jesu:

1. **OPĆI PRIHODI I PRIMICI**

**11** Opći prihodi i primici

**12** Sredstva učešća za pomoći

**13** Sredstva učešća za zajmove

**14** Neutrošena sredstva za financiranje prenesenih EU aktivnosti i projekata te kapitalnih projekata

**15** Proračunska zaliha

1. **DOPRINOSI**

**21** Doprinosi za mirovinsko osiguranje

1. **VLASTITI PRIHODI**

**31** Vlastiti prihodi

1. **PRIHODI ZA POSEBNE NAMJENE**

**41** Prihodi od igara na sreću

**42** Prihodi od spomeničke rente

**43** Ostali prihodi za posebne namjene

1. **POMOĆI**

**51** Pomoći EU

**52** Ostale pomoći i darovnice

**53** Inozemne darovnice

**55** Refundacije iz pomoći EU

**551** Europski poljoprivredni jamstveni fond (EPJF)

**552** Švicarski instrument

**559** Ostale refundacije iz pomoći EU

**56** Fondovi EU

**561** Europski socijalni fond (ESF)

**562** Kohezijski fond (KF)

**563** Europski fond za regionalni razvoj (EFRR)

**564** Europski fond za pomorstvo i ribarstvo (EFPR)

**565** Europski poljoprivredni fond za ruralni razvoj (EPFRR)

**57** Ostali programi EU

**571** Schengenski instrument

**572** Fondovi za izbjeglice i povratak

**573** Instrumenti Europskog gospodarskog prostora i ostali instrumenti

**575** Fondovi za unutarnje poslove

1. **DONACIJE**

**61** Donacije

**63** Inozemne donacije

1. **PRIHODI OD PRODAJE ILI ZAMJENE NEFINANCIJSKE IMOVINE I NAKNADE S NASLOVA OSIGURANJA**

**71** prihodi od prodaje ili zamjene nefinancijske imovine i naknade s naslova osiguranja

1. **NAMJENSKI PRIMICI**

**81** Namjenski primici od zaduživanja

**82** Namjenski primici od zaduživanja kroz refundacije

**83** Namjenski primici od inozemnog zaduživanja.

**1 OPĆI PRIHODI I PRIMICI**

Ovaj izvor čine prihodi od poreza, prihodi od financijske imovine, prihodi od nefinancijske imovine, prihodi od upravnih i administrativnih pristojbi, prihodi državne uprave, prihodi od kazni te primici od financijske imovine i zaduživanja (nenamjenski).

U izvor financiranja 1 Opći prihodi i primici proračunski korisnik uključuje prihode koje ostvari iz državnog proračuna, a koje planira u okviru podskupine 671 Prihodi iz nadležnog proračuna za financiranje redovne djelatnosti proračunskih korisnika. Ove prihode proračunski korisnik državnog proračuna planira u svom financijskom planu, ali plan tih prihoda ne unosi u SAP sustav državne riznice.

Za prihode iz ovog izvora namjena korištenja utvrđuje se kroz sam proračun. Rashodi planirani u financijskom planu proračunskog korisnika iz izvora financiranja 1 Opći prihodi i primici podmiruju se do visine planiranih rashoda neovisno o naplaćenim prihodima. Izvor obuhvaća:

**11 Opći prihodi i primici**

Unutar ovog izvora financiranja moguće je tijekom godine otvoriti novu stavku rashoda na 4. razini, ali samo ako je u proračunu koji je usvojio Hrvatski sabor planirana odgovarajuća 3. razina. Nove stavke rashoda 3. razine dozvoljeno je otvoriti samo u rebalansu.

**12 Sredstva učešća za pomoći**

Unutar ovog izvora proračunski korisnici planiraju učešće Republike Hrvatske u slučaju kada u svom financijskom planu imaju planirane rashode iz EU sredstava. Ako rashodi za financiranje projekata koji se sufinanciraju iz sredstava Europske unije nisu planirani, tijekom godine mogu se naknadno utvrditi aktivnosti i projekti ili stavke. U tom slučaju sredstva za pokriće nacionalnog učešća mogu se osigurati preraspodjelom, odnosno smanjenjem proračunske stavke koju je donio Hrvatski sabor, pod uvjetom da to odobri ministar financija i po slijedećim pravilima:

- u neograničenom iznosu sa izvora 12 Sredstva učešća za pomoći drugih projekata unutar istog razdjela,

- do najviše 15% sa izvora 12 Sredstva učešća za pomoći drugih projekata između razdjela i

- do najviše 15% sa izvora 11 Opći prihodi i primici unutar ili između razdjela.

**13 Sredstva učešća za zajmove**

Unutar ovog izvora proračunski korisnici planiraju učešće Republike Hrvatske u slučaju kada u svom financijskom planu imaju planirane rashode iz izvora 8 Namjenski primici. Kao i kod izvora 11 tijekom godine moguće je otvoriti novu stavku rashoda na 4. razini, ali samo ako je u proračunu planirana odgovarajuća 3. razina.

**14 Neutrošena sredstva za financiranje prenesenih EU aktivnosti i projekata te kapitalnih projekata**

Izvor je namijenjen za aktivnosti i projekte koji se financiraju iz sredstava Europske unije, te za kapitalne projekte u slučaju kada nisu izvršeni do kraja tekuće godine, ako su ispunjeni osnovni preduvjeti propisani Zakonom o izvršavanju Državnog proračuna Republike Hrvatske. Sredstva na ovom izvoru financiranja se ne planiraju, već se izvor otvara samo radi evidentiranja izvršenja.

**15 Proračunska zaliha**

Izvor je namijenjen za planiranje sredstava proračunske zalihe koja se koriste za nepredviđene namjene ili za namjene za koje se tijekom godine pokaže da za njih nisu utvrđena dovoljna sredstva jer ih pri planiranju proračuna nije bilo moguće predvidjeti. Sredstva proračunske zalihe koriste se za financiranje rashoda nastalih pri otklanjanju posljedica elementarnih nepogoda, epidemija, ekoloških nesreća ili izvanrednih događaja i ostalih nepredvidivih nesreća, te za druge nepredviđene rashode tijekom godine. Ovaj izvor planira se isključivo na glavi 02506 Ministarstvo financija - ostali izdaci države. Proračunski korisnici ne planiraju ovaj izvor.

**2 DOPRINOSI**

**21 Doprinosi za mirovinsko osiguranje**

Unutar ovog izvora planiraju se prihodi od doprinosa za mirovinsko osiguranje, a sredstvima iz ovog izvora financira se Hrvatski zavod za mirovinsko osiguranje

**3 VLASTITI PRIHODI** (31 Vlastiti prihodi)

Ovaj izvor čine prihodi koje korisnik ostvaruje obavljanjem poslova na tržištu i u tržišnim uvjetima, a koje poslove mogu obavljati i drugi subjekti izvan općeg proračuna (iznajmljivanje prostora, obavljanje ugostiteljskih usluga, prihodi od fotokopiranja dokumentacije, od prodaje mapa i sl).

Vlastiti prihodi iskazuju se u okviru podskupine 661 Prihodi od prodaje proizvoda i robe te pruženih usluga.

Vlastiti prihodi koji nisu iskorišteni u prethodnoj godini prenose se u proračun za tekuću proračunsku godinu. Korisnik može preuzeti i plaćati obveze samo u visini stvarno uplaćenih, odnosno raspoloživih vlastitih prihoda, bez obzira na visinu plana. Za izvršavanje do visine naplaćenih sredstava nije potrebna prethodna suglasnost Ministarstva financija. Uplaćeni i/ili preneseni, a neplanirani vlastiti prihodi mogu se koristiti prema naknadno utvrđenim aktivnostima ili projektima u proračunu.

**4 PRIHODI ZA POSEBNE NAMJENE**

Ovaj izvor čine prihodi čije su korištenje i namjena utvrđeni posebnim propisima, a izvor obuhvaća:

**41 Prihodi od igara na sreću**

**42 Prihodi od spomeničke rente**

**43 Ostali prihodi za posebne namjene**

Prihodi od igara na sreću planiraju se sukladno članku 8. Zakona o igrama na sreću i Uredbi o kriterijima za utvrđivanje korisnika i načinu raspodjele dijela prihoda od igara na sreću.

Sukladno članku 18., stavku 1., točki 4. Pravilnika o proračunskim klasifikacijama (Narodne novine, br. 26/10 i 120/13), unutar izvora financiranja Ostali prihodi za posebne namjene planiraju se prihodi čije su korištenje i namjena utvrđeni posebnim zakonima i propisima koje donosi Vlada Republike Hrvatske. U ovu skupinu ne klasificiraju se oni prihodi kojima je namjena propisana propisom koji donosi nadležni ministar.

Prihodi za posebne namjene koji nisu iskorišteni u prethodnoj godini prenose se u proračun za tekuću proračunsku godinu. Korisnik može preuzeti i plaćati obveze samo u visini stvarno uplaćenih, odnosno raspoloživih prihoda za posebne namjene, bez obzira na visinu plana. Za izvršavanje do visine naplaćenih sredstava nije potrebna prethodna suglasnost Ministarstva financija. Uplaćeni i/ili preneseni, a neplanirani prihodi za posebne namjene mogu se koristiti prema naknadno utvrđenim aktivnostima ili projektima u proračunu. Za iznos nenamjenski utrošenih sredstava iz ovog izvora financiranja proračunskom korisniku umanjit će se proračunska sredstva u godini u kojoj nenamjenski utrošena sredstva mora vratiti.

**5 POMOĆI**

Ovaj izvor čine prihodi ostvareni od inozemnih vlada, međunarodnih organizacija, institucija i tijela EU, prihodi iz drugih proračuna, te ostalih subjekata unutar općeg proračuna, kao i prijenosi između proračunskih korisnika istog proračuna. Prihodi ovog izvora, kao i svi drugi namjenski prihodi, u državnom proračunu planiraju se po korisnicima. Izvor obuhvaća:

**51 Pomoći EU**

Izvor se koristi za planiranje pomoći od institucija i tijela EU i to za:

* izvršavanje započetih projekata koji se financiraju iz IPA programa, komponente I. II. i V, osim projekata koji se trebaju najprije financirati iz nacionalnih sredstava, a refundacija iz EU dolazi kasnije i koji se planiraju u okviru izvora 55,
* programe Unije,
* ostale EU projekte koji se ne financiraju iz klasičnih EU fondova,
* Instrument za povezivanje Europe (CEF) u slučaju kad se financijska potpora dodijeli korisniku unaprijed kao predujam,
* refundacije putnih troškova koji nisu vezani uz provođenje pojedinih operativnih programa (izvori financiranja 56 i 57).

**52 Ostale pomoći i darovnice**

Izvor se koristi za planiranje pomoći iz proračuna jedinica lokalne i područne (regionalne) samouprave i od ostalih subjekata unutar opće države uključivo i prijenose između proračunskih korisnika istog proračuna, te kod planiranja pomoći iz inozemstva koje proračunski korisnici dobivaju od inozemnih vlada i međunarodnih organizacija i koje se izvršavaju putem jedinstvenog računa državnog proračuna. U okviru izvora 52 ne planiraju se pomoći od institucija i tijela EU, bez obzira na to uplaćuju li se sredstva na račun državnog proračuna ili ne.

**53 Inozemne darovnice**

Izvor se koristi kod planiranja pomoći iz inozemstva (darovnica) koje proračunski korisnici dobivaju od inozemnih vlada i međunarodnih organizacija, a koje se izvršavaju preko posebnih (namjenskih) računa u poslovnim bankama i ne uplaćuju izravno u proračun. U okviru izvora 53 ne planiraju se pomoći od institucija i tijela EU, bez obzira na to uplaćuju li se sredstva na posebni račun u poslovnoj banci.

**55 Refundacije iz pomoći EU**

Izvor se koristi ako projekte koji se financiraju iz EU najprije treba financirati iz nacionalnih sredstava, a nakon odobravanja isplaćenih troškova dolazi refundacija u iznosu priznatih troškova. Refundacija često stiže u sljedećoj proračunskoj godini. Prihodi i rashodi iz ovog izvora planiraju se po sljedećim pravilima:

* prihodi se planiraju po korisnicima,
* plan prihoda jednak je planu rashoda,
* rashodi ne ulaze u limit – limitirani su unesenim planom prihoda.

U okviru ovog izvora otvoreni su sljedeći podizvori:

**551** Europski poljoprivredni jamstveni fond (EAGF)

**552** Švicarski instrument

**559** Ostale refundacije iz pomoći EU

Napomena: Izvor 559 Ostale refundacije iz pomoći EU koristi se i za Instrument za povezivanje Europe (CEF) u slučaju kad se financijska potpora dodijeli korisniku naknadno kao refundacija.

Ako rashodi za financiranje projekata koji se refundiraju iz pomoći Europske unije nisu planirani, tijekom godine mogu se naknadno utvrditi aktivnosti i projekti ili stavke. U tom slučaju ova sredstva mogu se osigurati preraspodjelom, odnosno smanjenjem proračunske stavke koju je donio Hrvatski sabor, pod uvjetom da to odobri ministar financija i po slijedećim pravilima:

- u neograničenom iznosu sa izvora 55 Refundacije iz pomoći EU drugih projekata unutar istog razdjela i

- do najviše 15% sa izvora 55 Refundacije iz pomoći EU drugih projekata između razdjela.

**56 Fondovi EU**

Izvor se koristi za sredstva koja Republika Hrvatska primi iz europskih strukturnih i investicijskih fondova (ESI fondova) namijenjenih sufinanciranju provedbe strateških ciljeva i prioriteta definiranih operativnim programima za određeno proračunsko razdoblje. Izvor obuhvaća:

**561** Europski socijalni fond (ESF)

**562** Kohezijski fond (KF)

**563** Europski fond za regionalni razvoj (EFRR)

**564** Europski fond za pomorstvo i ribarstvo (EFPR)

**565** Europski poljoprivredni fond za ruralni razvoj (EPFRR)

**57 Ostali programi EU**

Pored sredstava iz europskih strukturnih i investicijskih fondova, Republika Hrvatska koristi i sredstva iz ostalih programa EU kao što su Schengenski instrument, Europski fondovi za izbjeglice i povratak, Fond za azil, migracije i integraciju, Fond za unutarnju sigurnost, Financijski instrumenti Europskog gospodarskog prostora (EGP financijski mehanizam i Norveški financijski mehanizam) i ostalo. Izvor obuhvaća:

**571 Schengenski instrument**

**572 Fondovi za izbjeglice i povratak**

**573 Instrumenti Europskog gospodarskog prostora i ostali instrumenti**

**575 Fondovi za unutarnje poslove**

Uplaćene i prenesene, a manje planirane ili neplanirane pomoći (osim izvora 55 Refundacije iz pomoći EU – koji se može izvršavati sukladno gore navedenom pravilu) mogu se izvršavati iznad visine utvrđene državnim proračunom. Za izvršavanje do visine naplaćenih sredstava iz izvora 5 Pomoći nije potrebna prethodna suglasnost Ministarstva financija.

**6 DONACIJE**

Ovaj izvor čine prihodi ostvareni od fizičkih osoba, neprofitnih organizacija, trgovačkih društava i ostalih subjekata izvan općeg proračuna. Proračunski korisnici ne smiju planirati donacije (skupina 663) od drugih proračuna i proračunskih korisnika. Izvor obuhvaća:

**61 Donacije**

Ovaj izvor obuhvaća sve donacije koje se uplaćuju u proračun.

**63 Inozemne donacije**

Ovaj izvor obuhvaća donacije koje proračunski korisnici dobivaju od pravnih i fizičkih osoba iz inozemstva, a koje se izvršavaju preko specijalnih računa i ne uplaćuju izravno u proračun.

Prihodi od donacija koji nisu iskorišteni u prethodnoj godini prenose se u proračun za tekuću proračunsku godinu. Korisnik može preuzeti i plaćati obveze samo u visini stvarno uplaćenih, odnosno raspoloživih prihoda od donacija, bez obzira na visinu plana. Za izvršavanje do visine naplaćenih sredstava iz ovog izvora nije potrebna prethodna suglasnost Ministarstva financija. Uplaćeni i/ili preneseni, a neplanirani prihodi od donacija mogu se koristiti prema naknadno utvrđenim aktivnostima ili projektima u proračunu. Za iznos nenamjenski utrošenih sredstava iz ovog izvora financiranja proračunskom korisniku umanjit će se proračunska sredstva u godini u kojoj nenamjenski utrošena sredstva mora vratiti.

**7 PRIHODI OD PRODAJE ILI ZAMJENE NEFINANCIJSKE IMOVINE I NAKNADE S NASLOVA OSIGURANJA**

Ovaj izvor može se koristiti samo za kapitalne rashode. Kapitalni rashodi jesu: rashodi za nabavu nefinancijske imovine (razred 4), rashodi za održavanje nefinancijske imovine (3232 Usluge tekućeg i investicijskog održavanja), kapitalne pomoći koje se daju trgovačkim društvima u kojima država ima odlučujući utjecaj na upravljanje, za nabavu nefinancijske imovine i dodatna ulaganja u nefinancijsku imovinu (38612 Kapitalne pomoći trgovačkim društvima u javnom sektoru) te ulaganja u dionice i udjele trgovačkih društava (532 Dionice i udjeli u glavnici trgovačkih društava u javnom sektoru i 534 Dionice i udjeli u glavnici trgovačkih društava izvan javnog sektora).

**Proračunski korisnici državnog proračuna koji nemaju poseban račun, odnosno koji svoj financijski plan u cijelosti izvršavaju preko sustava državne riznice, ne planiraju ovaj izvor financiranja. Izuzetak su oni proračunski korisnici državnog proračuna kojima je zakonom propisana namjena sredstava od prodaje nefinancijske imovine. Proračunski korisnici kojima se od 2015. godine vlastiti i namjenski prihodi i primici evidencijski iskazuju u sustavu državne riznice, planiraju navedeni izvor u svom financijskom planu.**

**8 NAMJENSKI PRIMICI**

Ovaj izvor čine primici od financijske imovine i zaduživanja, čija je namjena utvrđena posebnim ugovorima i/ili propisima. Izvor obuhvaća:

**81 Namjenski primici od zaduživanja**

U okviru ovog izvora planiraju se projekti koji se financiraju iz zajmova od međunarodnih organizacija i institucija, a koji se izvršavaju putem jedinstvenog računa državnog proračuna.

**82 Namjenski primici od zaduživanja kroz refundacije**

U okviru ovog izvora planiraju se isključivo zajmovi od međunarodnih organizacija i institucija koji se troše kroz projekte, izvršavaju preko računa državnog proračuna, a zajmodavac naknadno sredstvima zajma refundira nastale rashode (primjer projekti financirani iz zajmova CEB-a i EIB-a).

**83 Namjenski primici od inozemnog zaduživanja**

U okviru ovog izvora planiraju se isključivo zajmovi od međunarodnih organizacija i institucija koji se izvršavaju preko posebnih (namjenskih) računa u poslovnim bankama.

Rashodi i izdaci koji se financiraju iz namjenskih primitaka mogu se izvršavati do iznosa uplaćenih, odnosno raspoloživih sredstava, bez obzira na visinu plana, uz prethodnu suglasnost Ministarstva financija. Ukoliko se ovi primici ostvare, a ne potroše, mogu se prenositi na trošenje iz jedne u drugu proračunsku godinu, a uplaćeni i/ili preneseni primici mogu se koristiti prema naknadno utvrđenim aktivnostima i/ili projektima u proračunu uz prethodnu suglasnost Ministarstva financija.